32004D2239
L 390/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ № 2239/2004/ЕО НА ЕВРОПЕЙСКИЯ ПАРЛАМЕНТ И НА СЪВЕТА
от 17 ноември 2004 година
за изменение на Решение 1999/784/ЕО на Съвета относно участието на Общността в Европейската аудиовизуална обсерватория
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 157, параграф 3 от него,
като взеха предвид предложението на Комисията (1),
като взеха предвид становището на Европейския икономически и социален комитет (2),
след консултации с Комитета на регионите,
в съответствие с процедурата, предвидена в член 251 от Договора (3),
като имат предвид, че:
(1)
В Решение 1999/784/ЕО (4) Съветът реши, че Общността следва да стане член на Европейската аудиовизуална обсерватория (наричана по-долу „Обсерваторията“) с цел оказване на подкрепа в дейността на същата. Обсерваторията допринася за укрепване на конкурентноспособността на европейската аудиовизуална индустрия, като подобрява прехвърлянето на информация към индустрията и по-специално към малките и средните предприятия, и съдейства за по-ясния поглед върху пазара.
(2)
Мултимедията и новите технологии ще играят все по-голяма роля в аудиовизуалния сектор. Обсерваторията би могла да играе своята важна роля, ако нейният капацитет да следи тези нови посоки на развитие получи нужната подкрепа.
(3)
Въпреки че в Договора се отстоява свободното движение на хора, стоки и услуги, липсата на информация за големия брой различия във вътрешнодържавните разпоредби в областта на данъчните закони и законите, отнасящи се до трудовото право, действа като пречка пред свободното движение на аудиовизуални стоки и услуги. Обсерваторията би могла да предложи положителен принос чрез събиране и предоставяне на опит, знания и систематизирана информация в областта на данъчните закони и законите, отнасящи се до трудовото право, авторското право и защитата на потребителите.
(4)
Като допълнение към Резолюцията на Европейския парламент от 4 септември 2003 г. за „Телевизия без граници“, в което се изисква да се съставя ежегоден отчет по основните точки в движението по посока на превръщането на цифровата телевизия в телевизия, достъпна за хората с увреждания, Обсерваторията би следвало да бъде поканена ежегодно да събира данни относно нивата на телевизионните услуги, които се предлагат във всички държави-членки на Европейския съюз или на Съвета на Европа в помощ на хората с увреждания, например субтитриране, аудиоописание и представяне на предавания със средствата на жестомимичния език.
(5)
Участието на Общността в Обсерваторията е доказано ефективно при оказване на подкрепа за дейността на същата.
(6)
Целесъобразно е такова участие да се продължи и за периода, необходим на Обсерваторията да приеме насоки за своето бъдещо развитие, като се започне от 2006 г. нататък.
(7)
Следователно Решение 1999/784/ЕО следва да бъде съответно изменено,
РЕШИХА:
Член единствен
Член 5 от Решение 1999/784/ЕО се замества със следния текст:
„Член 5
Настоящото решение се прилага до последния ден от последния месец на седмата година след годината на приемането му.“
Съставено в Страсбург на 17 ноември 2004 година.